Diari Oficial de la Generalitat Valenciana


Sumari del DOGV 4067, del 20-08-2001 (2001/7411)

RESOLUCIÓ de 13 de juny de 2001, de la presidenta de l'Institut Valencià d'Investigacions Agràries, per la qual es convoca una beca de formació de titulats superiors.
----------------------------------------------------------------------------------------------------------------------------------------------------------------------

### Dades del document

Número de DOGV
:   4067

Data del DOGV
:   20-08-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/7411


Data del document
:   13-06-2001

Organisme emissor
:   Institut Valencià d'Investigacions Agraries

Tipus de document
:   Resolució

Descriptors 

:   * ajuda pública
    * assignació per estudis
    * suport econòmic
    * investigació agronòmica

RESOLUCIÓ de 13 de juny de 2001, de la presidenta de l'Institut Valencià d'Investigacions Agràries, per la qual es convoca una beca de formació de titulats superiors. [2001/Q7411]
  
El Consell Rector de l'Institut Valencià d'Investigacions Agràries (IVIA), en virtut de les atribucions que li confereix l'article 6 de la Llei 4/1991, del 13 de març, de creació com a entitat autònoma de la Generalitat Valenciana de l'IVIA, així com l'article 6 del Reglament de l'Institut, aprovat pel Decret 233/1991, de 9 de desembre, del Consell de la Generalitat Valenciana, i de conformitat amb els acords del propi Consell Rector de 14 d'abril de 1992 i 4 de novembre de 1994, pels quals es regula l'estada a l'institut d'estudiants i becaris, en la reunió de 30 de març de 2001, acordà convocar una beca de formació de titulats superiors.
  
D'acord amb l'acord a què es fa referència, resolc:
  
Primer
  
Convocar una beca de formació de titulats superiors en el tema següent:
  
- Prospecció, caracterització i valoració de recursos genètics de l'albercoquer a les regions mediterrànies per a la producció en àrees àrides i semiàrides.
  
Segon
  
La beca serà finançada amb càrrec al capítol VI dels pressupostos de l'IVIA.
  
Tercer
  
Les bases de la beca d'aquesta convocatòria són les contingudes als annexos de la present resolució.
  
Moncada, 13 de juny de 2001.- La presidenta de l'Institut Valencià d'Investigacions Agràries: Maria Àngels Ramón-Llin Martínez.
  
ANNEX I
  
Normes generals de procediment d'aplicació a tots els annexos de la present resolució.
  
1. Finalitat de la convocatòria.
  
L'objecte d'aquesta convocatòria és regular el procediment de concessió de les beques que s'especifiquen als annexos corresponents.
  
2. Sol·licituds i documentació.
  
Les sol·licituds adreçades al director de l'IVIA es presentaran en el Registre General de la Conselleria d'Agricultura, Pesca i Alimentació, carrer d'Amadeu de Saboia, número 2 (València), o al Registre de l'IVIA a Moncada (València), situat a la carretera de Moncada a Náquera, quilòmetre 4.5, o per qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.
  
En les sol·licituds, conformement a l'imprés normalitzat (annex A), s'indicarà la beca a la qual es concorre i el tema, i s'hi adjuntarà la documentació següent:
  
- Certificat acadèmic complet dels estudis cursats, on figuraran les qualificacions obtingudes i les dates en què es van obtenir.
  
- Currículum on s'acrediten documentalment altres mèrits.
  
3. Termini de presentació de sol·licituds.
  
Les sol·licituds caldrà presentar-les en el termini de 15 dies hàbils, comptadors des de l'endemà de la publicació d'aquesta resolució en el Diari Oficial de la Generalitat Valenciana, abans de les 14.00 hores de l'últim dia. Si es dissabte, es prorrogarà fins al primer dia hàbil següent.
  
4. Composició de les comissions avaluadores i sistema de selecció.
  
La comissió que avaluarà els mèrits dels aspirants i que elevarà la corresponent proposta a la presidenta de l'institut estarà formada pels següents membres:
  
- President: el director de l'IVIA.
  
- Secretari: el secretari de l'IVIA.
  
- Vocals:
  
· L'investigador responsable de la direcció de la beca o de l'estada de formació.
  
· Dos investigadors de la plantilla de personal de l'IVIA.
  
Els dos investigadors de l'IVIA, que hauran d'integrar-se dins la comissió com a vocals, així com aquells que hauran de substituir, en cas de necessitat, el president, el secretari o qualsevol dels vocals, els nomenarà el vicepresident primer de l'IVIA.
  
La comissió es reunirà per a la selecció de candidats, alçarà acta de la reunió i farà una proposta raonada a la presidenta de l'institut, dins dels dos mesos següents a la finalització del termini de presentació de sol·licituds.
  
5. Resolució.
  
La concessió de les beques es realitzarà mitjançant una resolució de la presidenta de l'IVIA. Les resolucions d'adjudicació es publicaran en el Diari Oficial de la Generalitat Valenciana, i es consideraran denegades les sol·licituds que no figuren a la relació.
  
6. Obligacions del becari i acceptació de la beca.
  
Els becaris han d'estar sotmesos a la normativa per la qual es regula l'estada a l'institut d'estudiants i becaris establida pels acords de 14 de abril de 1992 (DOGV núm. 1.816, de 01.07.1992) i 4 de novembre de 1994 (DOGV núm. 2.413, de 23.12.1994).
  
En qualsevol cas, l'acceptació de la beca, amb les condicions de la convocatòria, suposarà les següents obligacions:
  
a) Incorporar-se a l'institut i dedicar-se exclusivament i eficaçment a l'objecte de la beca, i s'entendrà que si no s'incorpora en la data establida en la resolució d'adjudicació de la beca, es considerarà que renuncia a la beca.
  
b) Realitzar les funcions que li assigne l'investigador responsable de la direcció de la beca amb el propòsit de aconseguir l'objectiu establit. Aquestes funcions s'hauran de realitzar durant l'horari de treball de l'IVIA.
  
c) Subjecció a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
d) Guardar confidencialitat suficient sobre qualsevol informació nova derivada dels resultats obtinguts durant el desenvolupament de la beca, resultats que, en tot cas, pertanyen per dret a l'IVIA.
  
e) No publicar cap article, ni remetre cap comunicació a qualsevol ens o organisme sobre matèries relacionades amb el tema de la beca, sense l'autorització prèvia de l'investigador responsable de la direcció d'aquesta, i en qualsevol cas cal fer constar expressament el patrocini de l'IVIA.
  
7. Caràcter de les beques.
  
Aquestes beques no estableixen cap relació laboral entre les persones beneficiàries i l'IVIA, ni implica per part d'aquest institut cap compromís quant a la posterior incorporació de les persones beneficiades a la plantilla de personal.
  
8. Incompatibilitat de la beca.
  
Atés que l'objectiu de les beques és la formació dels beneficiaris, no podran ser-ne beneficiaris els qui hagen gaudit prèviament d'una altra beca de característiques anàlogues a l'IVIA.
  
El benefici d'aquestes beques és incompatible amb qualsevol altra retribució o ajuda.
  
ANNEX II
  
Bases de la convocatòria de beques de formació de titulats superiors.
  
Prfimera. Objectiu de les beques
  
L'objectiu de les beques de formació de titulats de grau mitjà és l'especialització en tècniques concretes mitjançant la participació en treballs d'investigació a l'IVIA.
  
Segona. Requisits
  
Per a optar a aquestes beques caldrà:
  
- Ser espanyol o tenir la nacionalitat d'un dels estats membres de la Unió Europea.
  
- Estar en possessió del títol de llicenciat o enginyer superior. Els títols obtinguts a l'estranger o a centres espanyols no oficials hauran de ser convalidats i s'hauran d'acreditar dins del termini de presentació de sol·licituds.
  
Tercera. Criteris d'avaluació
  
Cada comissió avaluarà, per a la selecció dels candidats, els següents aspectes:
  
- Expedient acadèmic general; en què s'atorgarà fins un màxim de 5 punts.
  
- Coneixements d'idiomes relacionats amb la literatura científica del tema objecte de la beca, valorat mitjançant un certificat acadèmic o per l'estada a països on aquesta llengua siga oficial; en què s'atorgarà fins un màxim d'1 punt.
  
- Publicacions, experiència prèvia i cursos d'especialització relacionats amb el tema de la beca; en què s'atorgarà fins un màxim de 3 punts.
  
- Altres mèrits acadèmics, científics o d'investigació; en què s'atorgarà fins un màxim d'1 punt.
  
Per a millor avaluació d'aquest apartat, així com del de coneixement de llengües, la comissió avaluadora podrà convocar a aquells candidats que estime oportú per a realitzar una entrevista personal.
  
Quarta. Dotació de les beques
  
La dotació mensual de les beques de formació de titulats superiors serà inicialment de 150.000 pessetes. Les beques inclouran una assegurança combinada d'accident individuals, intervenció quirúrgica i hospitalització.
  
Cinquena. Durada de les beques
  
Les beques es concediran per a un any. Aquestes beques no seran prorrogables. L'inici de la beca serà en la data que s'indique en la resolució de concessió.
  
Sisena. Substitucions
  
Les renúncies o les baixes que es produïsquen entre els becaris de nova concessió dins els tres primers mesos, comptats des de l'inici de la beca, es podran cobrir amb l'adjudicació de les vacants als suplents que figuraran en la resolució de la concessió, per l'ordre establit en aquesta.
  
La presidenta de l'IVIA resoldrà l'adjudicació de les substitucions, a proposta del director de l'IVIA, amb un informe favorable previ de l'investigador responsable de la direcció de la beca.